หุ้นพลังงานร่วงฉุดตลาดหุ้นยุโรปปิดลบ
ตลาดหุ้นยุโรปปิดร่วงลงติดต่อกัน 3 วันทำการเมื่อคืนนี้ (18 ม.ค.) โดยได้รับแรงกดดันจากการร่วงลงหุ้นกลุ่มพลังงาน หลังจากราคาน้ำมันดิบปรับตัวลง รวมทั้งความวิตกกังวลเกี่ยวกับเศรษฐกิจทั่วโลกที่ส่งสัญญาณชะลอตัวลง
19 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.36% ปิด (18 ม.ค.) ที่ 328.64 จุด ซึ่งเป็นระดับปิดต่ำสุดนับตั้งแต่เดือนธ.ค.2557, ดัชนี CAC-40 ตลาดหุ้นฝรั่งเศสปิดที่ 4,189.57 จุด ลดลง 20.59 จุด หรือ -0.49%, ดัชนี DAX ตลาดหุ้นเยอรมันปิดที่ 9,521.85 จุด ลดลง 23.42 จุด หรือ -0.25% และดัชนี FTSE 100 ตลาดหุ้นลอนดอนปิดที่ 5,779.92 จุด ลดลง 24.18 จุด หรือ -0.42%
หุ้นกลุ่มพลังงานร่วงลง รวมถึงหุ้นบีพี หุ้นทุลโลว์ ออยล์ และหุ้นไซเพ็ม เอสพีเอ ซึ่งเป็นผู้ให้บริการด้านพลังงานของอิตาลี หลังจากสัญญาน้ำมันดิบเบรนท์ร่วงลงหลุดต่ำกว่าระดับ 28 ดอลลาร์/บาร์เรลเมื่อวานนี้ ภายหลังจากนานาประเทศได้ยุติมาตรการคว่ำบาตรต่ออิหร่าน โดยเป็นการปูทางให้อิหร่านซึ่งเป็นหนึ่งในสมาชิกโอเปก สามารถเพิ่มการส่งออกได้ ซึ่งจะส่งผลให้ปริมาณน้ำมันในตลาดโลกสูงขึ้นอีก ทั้งนี้ อิหร่านตั้งเป้าว่าจะเพิ่มการส่งออกน้ำมันทันที 500,000 บาร์เรลต่อวัน และวางแผนที่จะเพิ่มการส่งออกน้ำมันอีกราว 500,000 บาร์เรลต่อวัน ในช่วงหลายเดือนข้างหน้า
หุ้นเรโนล์ท ผู้ผลิตรถยนต์รายใหญ่ ร่วงลง 1.1% หลังจากบริษัทเปิดเผยยอดขายทั่วโลกลดลง 3.3% ในปี 2558 รวมทั้งข่าวที่ว่า เจ้าหน้าที่ฝรั่งเศสได้เข้าตรวจค้นสำนักงานหลายแห่งของบริษัท เพื่อหาหลักฐานเกี่ยวกับการใช้ซอฟท์แวร์โกงการปล่อยไอเสีย